Al die aanklagte teen Toanette Els (23), een van die topvyf-deelnemers aan die werklikheidsreeks Boer soek ’n vrou, is voorlopig teruggetrek terwyl daar gewag word op ’n finale besluit deur die direkteur van openbare vervolging.
“Ons het eintlik geweet dit gaan gebeur, maar ek is baie bly en verlig dat die saak nou amper op ’n einde is,” het Els buite die hof gesê.
Sy het by ’n vroeër hofverskyning vertoë gerig waarin sy redes aangevoer het oor hoekom sy nie vervolg moet word nie.
Die saak spruit uit ’n klag deur Jana Smit van Modimolle dat Els haar nie R10 000 terugbetaal het nadat ’n veldwagterskursus wat haar dogter sou bywoon, gekanselleer is nie.
Dit was vir Els ’n moeilike tyd. “Party dae was dit nie so maklik om jou kop hoog te hou nie. Weens al die media-aandag het baie mense ’n mening oor die saak gehad en nie gehuiwer om dit te lug nie.”
Sy het by die hof gesê sy is dankbaar vir die ondersteuning wat sy van die vervaardigers van Boer soek ‘n vrou en van haar mededeelnemers ontvang het.
“Daar was vrae aan die begin. ’n Mens wonder mos maar wat gebeur het, maar die ondersteuning wat ek ontvang het was great.”
* Els het in ’n onderhoud met Kwêla gesê sy bied die kursusse vir R35 000 aan. Sy het ’n reëling met Smit getref dat sy dit kan afbetaal, waarna Smit ’n eerste paaiement van R10 000 betaal het. Die dag waarop die kursus sou begin, was Smit se dogter glo in ’n motorongeluk. Die meisie het nooit die kursus bygewoon nie en Smit het ook nie die res van die kursusgeld betaal nie.